**Sébastien Le Toux** (s. 10. tammikuuta 1984 Mont-Saint-Aignan, Ranska) on ranskalainen jalkapalloilija, pelipaikaltaan hyökkääjä. Hän edustaa Major League Soccerin Vancouver Whitecapsia.

Ura
---

Le Toux on Rennesin kasvatti. Hän voitti seuran nuorisojoukkueen riveissä Coupe Gambardellan vuonna 2003. Vuotta myöhemmin hän teki ammattilaissopimuksen Lorientin kanssa, jossa hän pelasi kaksi kautta Ranskan toiseksi korkeimmalla sarjatasolla Ligue 2:ssa.

Lorientin vapautettua Le Toux’n sopimuksestaan hän kävi koeajalla Major League Soccer -seura FC Dallasissa, mutta teki lopulta sopimuksen USL First Divisionin Seattle Soundersin kanssa ennen kautta 2007. Hän aloitti kauden aiemmalla pelipaikallaan puolustajana, mutta hänet siirrettiin pian keskikentän kautta hyökkääjäksi, mikä osoittautui onnistuneeksi ratkaisuksi. Hän jakoi kymmenellä maalillaan liigan parhaan maalintekijän tittelin Montreal Impactin Charles Gbeken kanssa, ja hänet valittiin liigan parhaaksi pelaajaksi samalla kun Sounders voitti mestaruuden. Kahden kauden aikana Le Toux teki kaikkiaan 24 maalia pelaamassaan 54 liigaottelussa. Lisäksi hän oli Lamar Hunt U.S. Open Cupin paras maalintekijä kausina 2007–2008 Soundersin yltäessä molemmilla kerroilla välieriin.

Toukokuussa 2008 Le Toux’sta tuli uuden, kaudella 2009 aloittaneen Seattle Soundersin MLS-joukkueen ensimmäinen pelaajakiinnitys. Ensimmäisellä MLS-kaudellaan Le Toux’n maalisaldo jäi vain yhteen valmentaja Sigi Schmidin peluutettua häntä useimmiten keskikentällä muun muassa Freddie Ljungbergin, Steve Zakuanin ja Fredy Monteron kantaessa hyökkäysvastuun. U.S. Open Cupissa Sounders ylsi D.C. Unitedin ohella loppuotteluun, jossa Le Toux syötti Roger Levesquen tekemän voittomaalin.

Kaudeksi 2010 Le Toux siirtyi toiseen tulokasjoukkueeseen Philadelphia Unioniin, joka varasi hänet MLS Expansion Draft -laajennusvaraustilaisuudessa 25. marraskuuta 2009. Hän teki Unionin ensimmäisessä kotiottelussa D.C. Unitedia vastaan hattutempun, mukaan lukien Unionin seurahistorian ensimmäisen maalin, kun Union voitti 3–2. Le Toux sai edelliskautta vapaamman roolin Unionin hyökkäyksessä, mikä johti merkittävään parannukseen teholukemissa. Hän teki kauden aikana 14 maalia ja antoi 11 maalisyöttöä, mikä oli koko liigan suurin yhteismäärä. Hänet valittiin MLS Best XI -tähdistöjoukkueeseen ja Manchester Unitedia vastaan pelattuun tähdistöotteluun, minkä lisäksi hänet palkittiin liigan reilun pelin palkinnolla. Kausi 2012 alkoi Le Toux’lta heikommin, mutta kauden päätyttyä hän oli jälleen joukkueensa tehokkain pelaaja 11 maalillaan ja yhdeksällä maalisyötöllään. Hänet palkittiin myös toistamiseen reilun pelin palkinnolla. MLS:n pudotuspeleissä, johon joukkue ylsi ensimmäistä kertaa, Le Toux teki Unionin ainoan maalin.

Tammikuussa 2012 Le Toux kävi harjoittelemassa Valioliiga-seura Bolton Wanderersin kanssa mahdollista siirtoa silmällä pitäen. Myöhemmin samassa kuussa Union kauppasi hänet kuitenkin MLS:n Vancouver Whitecapsille.

Saavutukset
-----------

**Seurajoukkueet**

* Coupe Gambardella: 2003
* USL First Division: 2007
* Lamar Hunt U.S. Open Cup: 2009

**Henkilökohtaiset**

* MLS Best XI: 2010
* MLS Fair Play Award: 2010, 2011

Lähteet
-------

1. ↑  La Gambardella 2003, quatre ans après  3.6.2007. Stade Rennais Online. Viitattu 2.4.2010. (ranskaksi)
2. ↑  Sébastien Le Toux Ligue de Football Professionnel. Viitattu 2.4.2010. (ranskaksi)
3. ↑  Sebastien Le Toux Seattle Sounders FC.  Arkistoitu 31.1.2012. Viitattu 2.4.2010. (englanniksi)
4. ↑  Sounders FC Signs First Player in Club History  7.5.2008. Seattle Sounders FC.  Arkistoitu 3.7.2009. Viitattu 2.4.2010. (englanniksi)
5. ↑  2010 Philadelphia Preview: Nowak starts with an eye to the future  24.3.2010. Major League Soccer. Viitattu 2.4.2010. (englanniksi)[vanhentunut linkki]
6. ↑  Sounders hoist US Open Cup with 2–1 win Seattle Sounders FC.  Arkistoitu 4.9.2009. Viitattu 2.4.2010. (englanniksi)
7. ↑  Sounders FC loses Le Toux to Union  25.11.2009. Seattle Sounders.  Arkistoitu 29.11.2009. Viitattu 2.4.2010. (englanniksi)
8. ↑  Le Toux helps Union hold off D.C. in Philly debut  10.4.2010. Major League Soccer.  Arkistoitu 6.7.2010. Viitattu 11.4.2010. (englanniksi)
9. ↑  Le Toux Named to MLS Best XI  18.11.2010. Philadelphia Union.  Arkistoitu 20.12.2010. Viitattu 20.3.2011. (englanniksi)
10. ↑  Le Toux finds his groove when Union need him most  21.9.2011. Philadelphia Union.  Arkistoitu 25.9.2011. Viitattu 1.2.2012. (englanniksi)
11. 1 2  Union trade Le Toux to Whitecaps FC  31.1.2012. Philadelphia Union.  Arkistoitu 3.2.2012. Viitattu 1.2.2012. (englanniksi)
12. ↑  Philadelphia’s Le Toux on trial at Bolton  19.1.2012. ESPN Soccernet. Viitattu 1.2.2012. [vanhentunut linkki]

Aiheesta muualla
----------------

* Kuvia tai muita tiedostoja aiheesta **Sébastien Le Toux** Wikimedia Commonsissa

* Sébastien Le Toux’n esittely Vancouver Whitecapsin sivustolla (englanniksi)
* Sébastien Le Toux’n esittely Major League Soccerin sivustolla (englanniksi)
* Le tout pour Le Toux Ranskan Canal+:n juttu Sébastien Le Toux’sta. (ranskaksi)